Úrad vlády SR						Na rokovanie vlády SR
Sekcia hospodárskej politiky					dňa: 15.3.2001
								               k číslu: 1705
                               	     k bodu: 8

	
							
S t a n o v i s k o

k Návrhu na prevzatie štátnej záruky vládou SR za úvery na financovanie verejnej práce „Premostenie Dunaja v Bratislave – Most Košická““	

Vypracovala: J. Sestrienková						        Schválil: A. Vavro
									        generálny riaditeľ

I.

	Materiál predkladajú minister dopravy, pôšt a telekomunikácií a primátor hlav-ného mesta SR Bratislavy nadväzne na uznesenie vlády SR č. 315/2000. Návrh obsahuje návrh uznesenia, predkladaciu správu, prílohy, vyhodnotenie medzirezortného pripomienkového konania a návrh komuniké.

	Navrhuje sa, aby vláda prevzala štátnu záruku za bankové úvery v objeme 45,0 mil. EUR (1,8 mld. Sk) od Európskej investičnej banky, a krátkodobý bankový úver v objeme 0,6 mld. Sk od Všeobecnej úverovej banky Bratislava, a.s., pre spoločnosť METRO Bratislava, a.s., na financovanie výstavby verejnej práce „Most Košická“ v Bratislave a vyčlenila finančné prostriedky v objeme 1,8 mld. Sk na dofinancovanie investičných nákladov diela do výšky 3,6 mld. Sk zo štátneho rozpočtu v rokoch 2002 a 2003.

II.

	Vyhodnotenie skráteného medzirezortného pripomienkového konania je súčasťou materiálu, pripomienky boli akceptované, resp. vysvetlené.

III.

	Vláda SR uznesením č. 315 z 10. mája 2000 k návrhu riešenia aktuálnych problémov hlavného mesta SR Bratislavy súhlasila s prísľubom štátnej záruky v roku 2000 za úvery na zabezpečenie financovania stavby mosta Košická s nadväznými investíciami (križovatky Košická-Prístavná, Košická-Mlynské nivy, Košická-Miletičova).

	Vybudovanie v poradí piateho mosta cez Dunaj v Bratislave sa navrhuje vzhľadom na vysokú zaťaženosť súčasných mostov a celkový nepriaznivý vývoj dopravnej situácie v hl.m. SR Bratislave.

Prijímateľom zahraničného a domáceho úveru je spoločnosť METRO Bratislava, a.s., ktorá bola založená Magistrátom hl.m. SR Bratislava a MDPaT SR.

Finálna cena diela po zhotovení je stanovená vo výške 3,6 mld. Sk, vrátane premietnutia indexov rastu cien stavebných prác, bankových poplatkov a kurzového rizika. Investičné náklady na výstavbu mostu sa majú financovať

-	z úverov so štátnou zárukou

1.	v objeme 1,8 mld. Sk poskytnutého EIB s najvyššou úrokovou mierou LIBOR plus 0,1% p.a., a
2.	v objeme 0,6 mld. Sk poskytnutého VÚB Bratislava, a.s., ako krátkodobý úver s úrokovou mierou 3-mesačný BRIBOR plus 0,69% p.a.. Zdrojom na splatenie tohto úveru zrejme majú byť prostriedky štátneho rozpočtu poskytnuté v roku 2002 – 2003 (v celkovej výške 1,8 mld. Sk),

- z prostriedkov štátneho rozpočtu – v rokoch 2002 a 2003 sa má podľa predloženého návrhu na stavbu mostu zo štátneho rozpočtu poskytnúť 1,8 mld. Sk.

Z á v e r:

Pre rozhodovanie o predloženom návjrhu sú ešte dôležité tieto informácie, ktoré poskytlo MDPaT SR:

-	Úverový a záručný výbor vlády prerokoval predmetný návrh na prevzatie štátnej záruky 26.2.2001 s odporúčaním predložiť návrh na rokovanie vlády,
-	Úrad pre štátnu pomoc vo svojom stanovisku zo dňa 22.2.2001 schválil poskytnutie predmetnej nepriamej štátnej pomoci,
-	KÚ Bratislava dňa 26.2.2001 potvrdil Územné rozhodnutie o umiestnení stavby vydané OÚ Bratislava 5 zo dňa 27.11.2000 ako konečné.

Financovanie časti projektu a splatenie prijatého úveru bude závislé od príjmov spoločnosti METRO Bratislava, a.s. Časť príjmov plánuje a.s. METRO Bratislava získať v podobe príjmov zo svojej činnosti, a ďalšiu, väčšiu, z predaja a prenájmu nehnuteľného majetku. V projekcii výnosov spoločnosti sa predpokladá realizovať dopravnú stavbu metro, čím by sa získali prostriedky za poskytnutú inžiniersku činnosť, prenájom a predaj priestorov koridoru na splácanie úveru. Predložený návrh však neobsahuje také kvantifikácie, ktoré by dokazovali schopnosť prijaté úvery splácať. Skôr možno počítať s predajom majetku.

Nasledovné pripomienky, resp. otázky sa nedotýkajú  opodstatnenosti a užitočnosti stavby Mostu Košická, ale  dostatočnosti informácií ekonomického charakteru, na základe ktorých vláda SR má poskytnúť štátnu záruku a rozhodnúť o poskytnutí sumy 1,8 mld. Sk z verejných zdrojov:

-	ako sú overené uvádzané náklady na stavbu mostu (zatiaľ nebolo vykonané výberové konanie dodávateľov, na základe ktorého by bolo možné predpokladané náklady – 3,6 mld. Sk konfrontovať s ponukami dodávateľov) - je nevyhnutné už v tejto etape prípravy stavby o štátnej záruke rozhodnúť?
-	o čo sa opiera predpoklad, že a.s. METRO bude schopná plniť svoj záväzok z prijatých úverov?
-	ako sú verifikované údaje o cash-flow a.s. METRO počas celého obdobia splácania úveru?
-	v návrhu uznesenia vlády  body C.1, C.2. a C.3. sú formulované nepresne, neumožňujú jednoznačnú interpretáciu.

Vláde SR odporúčame prijať rozhodnutie až po uvážení horeuvedených pripomienok a pripomienok, ktoré odznejú na rokovaní vlády.

Bratislava 12.3.2001